Kazinczy-napok

2017. október 26-27-én jeles eseményre került sor iskolánkban. Névadónk születésnapján 23. alkalommal rendeztük meg hagyománnyá vált programunkat, a Kazinczy-napokat. Iskolánk küldetésének tekinti anyanyelvünk ápolását, a hagyományok és régen élt nagyjaink emlékének megőrzését oly módon, hogy diákjaink eközben sok-sok élményt, tudást, barátot szerezzenek.

A programok előkészítése és megvalósítása során a nevelőtestület szorosan együttműködött iskolánkat támogató partnereinkkel: az önkormányzatokkal, a Német Nemzetiségi Önkormányzattal (Isztimér), testvériskolánkkal (Madar), Szülői Munkaközösséggel, a Móri Radnóti Miklós Általános Iskolával és tagintézményeivel, Nyugdíjas klubbal, helyi vállalkozókkal.

Az ünnepélyes megnyitón névadónk életútját elevenítették fel negyedikeseink, majd az osztályok képviselői virágot helyeztek el a Kazinczy-emlékfal előtt. Tanulóink valóban ünnepi hangulatúvá varázsolták a megemlékezést.

Csütörtök és péntek délelőtt is változatos programok várták a gyerekeket: kézműves foglakozások, logikai játékok, szépírási verseny, villanyszerelő szakmabemutató, patchwork kiállítás, lovaglás, játékos sportversenyek, mézkóstoló, lövészet, szépségsziget, „Egy perc és nyersz”, harcművészeti bemutató, tanulóink énekes, táncos bemutatói a Ki mit tud?-on, német-magyar nyelvű bábelőadás, gyöngyfűzés, számítógépes versenyek.

Meghívott támogatóinkat, volt kollégáinkat egy jó hangulatú beszélgetéssel vártuk a programok megtekintése után.

Nagy örömünkre 26-án délután igencsak megtelt iskolánk a versenyeinkre ide látogató tanulókkal és tanáraikkal. Testvériskolánkon kívül körzetünk 9 iskolájának diákjai fogadták el meghívásunkat a megmérettetésekre.

Tanulmányi versenyeink: alsós komplex, anyanyelvi játékok, német népismeret, kis természettudós verseny, amelyeken közel 100 versenyző vett részt.

Kazinczy-kupa: kispályás foci, méta és asztalitenisz verseny, itt közel 110 sportoló versengett.

A foglakozások, versenyek megszervezésében, levezetésében a pedagógusokon kívül fontos szerepet vállaltak szülők, volt diákok és technikai dolgozóink is. A vendéglátást a Szülői Munkaközösség szervezte és irányította.

Hálásan köszönjük minden jó szándékú intézménynek, szülőnek, vállalkozónak, volt kollégának a hozzájárulását a program sikeres lebonyolításához!

Csak ilyen példás összefogással lehet változatos programokat, színvonalas versenyeket és vendéglátást megvalósítani.

Az iskola nevelőtestülete